|  |  |
| --- | --- |
| **ROKODELSKA PANOGA** | **Barvanje in krašenje velikonočnih jajc** |
| **POVZETEK** | |
| Barvanje in krašenje velikonočnih pirhov je v Sloveniji splošno razširjena rokodelska panoga. Dediščina okraševanja jajc je ohranjena po vsej Sloveniji, le da se izvedbe razlikujejo v tehnikah in materialih glede na območje. Poleg klasičnih pirhov iz jajc so pirhi tudi pogost motiv ustvarjanja sodobnih rokodelcev. | |
| **OPIS PANOGE** | |
| Na Slovenskem se je poslikavanje jajc ob krščanskem prazniku velike noči uveljavilo konec 18. stoletja in je še dandanes zelo razširjeno. Pirhe so nesli k velikonočnemu žegnu in si jih med seboj izmenjevali v znamenje pozornosti, podarjali so jih kot darilo ali izkaz ljubezni. Slovenski pirhi se uvrščajo med ene najlepše okrašenih v Evropi. Poleg klasičnih pirhov so krašena jajca tudi pogost motiv ustvarjanja sodobnih rokodelcev, ki ustvarjajo npr. z lesom.  Dediščina okraševanja jajc je ena od značilnih področij ustvarjalnosti, povezana z letnimi šegami in navadami, ter je prisotna po vsej Sloveniji. Dandanes – poleg duhovnih razsežnosti – predstavlja tudi področje vsakoletne ustvarjalnosti. Pri tem moramo razlikovati dve področji: domače, družinsko okolje in izdelovanje pobarvanih ter kako drugače okrašenih jajc, ki imajo v velikonočnem času tudi svoja posebna poimenovanja (govorimo o pirhih, pisanicah, pisankah, remenkah, remenicah …). Drugo področje barvanja in krašenja jajc pa je rokodelsko, saj posamezniki to počnejo za prodajo. Barvanje in krašenje jajc je torej svojevrsten ustvarjalni izziv.  Dandanes na Slovenskem še poznamo nekatere starejše načine barvanja in krašenja jajc, ki so se najbolj ohranili v Beli krajini in Prekmurju. To so t. i. pisanice ter drsanke oziroma remenke.  Belokranjske pisanice so pobarvana in v tehniki batik z značilno ornamentiko okrašena velikonočna jajca. V preteklosti so jih izdelovali samo za veliko noč ter ob tem razvili značilne tehnike in motive krašenja. Pomagali so si s pisalom (pisač ali pisalka) z lesenim držalom, ki ima na enem koncu kovinski lijaček. Vanj so dali vosek, ga nad gorečo svečo stopili in nato s tekočim voskom, ki je tekel skozi lijaček, risali po jajčni lupini. Porisano jajce so namakali v barvi, ki se na povoskanih vzorcih ni prijela; tako je nastal enobarvni batik. Če so želeli imeti več barv, so postopek ponavljali. Po drugi svetovni vojni so v večjem delu Bele krajine tradicionalno izdelavo in krašenje pisanic povsem opustili, ohranili so jo le v Adlešičih in okolici, kjer so prevladale belo-rdeče-črne pisanice, obarvane s krep papirjem in z industrijskimi tekstilnimi barvami.  Poleg krašenja pirhov ali pisanic z voskom je najbolj razširjen tradicionalni tehnološki način graviranje ali praskanje vzorcev v enobravno površino jajc. Takim jajcem na belokranjskem pravijo *drsanke*. Jajca se pobarvajo z barvo čebulnih olupkov, nato se z manjšim nožem ali škarjicami praskajo okraski. Vzorci so rastlinski in nabožni. Tudi v Prekmurju se je med obema vojnama razvila tehnika praskanja. Njihova posebnost je, da se jajčna lupina pri tovrstnih *remenkah* pobarva z mizarskimi lužili (gre za sintetične – anilinske barve za les) v različnih barvnih pasovih. Takšna izdelava se ni množično razširila, ampak so se je oprijeli posamezniki. Vsaj od konca 19. stoletja se je v Suhorju pri Pivki v Brkinih ohranila tehnika praskanja na površino, pobarvano s čebulnimi olupki.  Pri krašenju jajc je ornamentika pretežno geometrijska. Jajčno lupino so z navpičnimi in vodoravnimi črtami razdelili na geometrijske ploskve, te pa so zapolnili z različnimi ornamenti. Pojavljajo se motivi ribje kosti, trikotniki, srca, spirale, razne križaste oblike, cvetlična ornamentika, pikčasta črta in različni pasovi. Na vrhu je bil pogosto malteški križ. Upodabljajo se še motivi krščanskega izvora ter nabožni napisi.  V osemdesetih letih so začele izdelovalke pisanice izpihovati in skozi luknjici napeljevati volnene niti, iz katerih na enem koncu naredijo cofek, na drugem pa zanko za obešanje; kot turistične spominke in priložnostna darila jih izdelujejo vse leto.  Svojevrstni in vrhunski primeri sodobnega izdelovanja velikonočnih jajc so bili pirhi Franca Groma (1940–2015) z Vrhnike. Z vrtalnim strojčkom je prevrtal izpihana jajca z več tisoč drobnimi luknjicami in tako ustvaril čipkaste vzorce na jajčni površini.  Posebnost v slovenskem prostoru so pirhi ob prazniku *šempav*, ki ga praznujejo v štirih vaseh na Tolminskem. Gre za tehniko batik. Pirhe popišejo z voskom, in sicer s krajšimi verzi, ki so dopolnjeni z rastlinskimi motivi. Poleg verzov je posebnost tudi v tem, da izdelava pirhov ni vezana na velikonočni čas, ampak na dan blagoslova cerkve sv. Pavla na Žabijskem vrhu, ki ga praznujejo prvo nedeljo v maju. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Izdelovanje velikonočnih jajc je različnih zahtevnosti in je odvisno od tehnike izdelave. Dejavnost je bila v preteklosti povezana z velikonočnimi šegami, danes pa so pirhi tudi prepoznani izdelki domače obrti in ljudske likovne ustvarjalnosti. Tehnike barvanja in krašenja same po sebi ne zahtevajo specifičnega znanja, je pa treba imeti smisel za likovno upodabljanje ter izkušnje z nanašanjem različnih plasti. Znanje se prenaša v glavnem neformalno, iz roda v rod, v zadnjem času tudi prek različnih društev. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | V Register nesnovne kulturne dediščine so vpisane naslednje enote: *izdelovanje belokranjskih pisanic, pisanje pirhov ob prazniku šempav, izdelovanje suhorskih pirhov, izdelovanje prekmurskih remenk.* Kot posebna enota Registra so vpisane tudi *velikonočne igre s pirhi.*  V Prekmurju je tehnika praskanja na večbarvno površino ogrožena, s tem se ukvarjata samo še dva posameznika. Tehnika batik je obujena v Dobrovniku, kjer ob velikonočnem času deluje okrog dvajset posameznikov, resneje se z njo ukvarja ena posameznica. V Adlešičih in okolici znanje ohranja približno deset posameznic. Znanje o izdelavi suhorskih in šempavskih pirhov ohranjata neformalni lokalni skupini. |
| **Vidik identitete in prepoznavnosti** | Izdelovalci v Beli krajini in Prekmurju v glavnem delajo vsak zase. Skupen promocijski dogodek je vsakoletna razstava pisanic v Dobrovniku, ki ga pripravi lokalno društvo. Dediščinske ustanove (muzeji, krajinski parki) v času pred veliko nočjo pripravljajo dogodke (razstave, delavnice). Vaško društvo Suhorje vsako leto pripravi delavnico izdelave suhorskih pirhov. Neformalna skupina žensk predstavlja pisanje šempavskih pirhov na različnih etnoloških prireditvah. Belokranjske pisanice so identifikacijski element in so močno povezani z identiteto pokrajine kot celote. |
| **Vidik družbenega in gospodarskega napredka** | Pirhi se delajo na izpihanih jajcih čez celo leto. Izdelovalci pri uporabi tehnike in ornamentike sledijo tradicionalnemu načinu barvanja in krašenju pisanic, za barvanje prevladujejo pigmenti industrijske izdelave. V Prekmurju pisal za nanašanje voska ne izdelujejo več doma, ampak uporabljajo tovarniško izdelana pisala. Dogodki, povezani z izdelavo pisanic, povezujejo skupnosti in prispevajo k vseživljenjskemu učenju ter boljši kakovosti življenja. Za izdelovalce so pisanice vir dodatnega zaslužka. Trajnostni vidik ni posebej izrazit, a vpliva pozitivno na okolje, saj ponuja način, kako s čim manj potrošnje in odpadkov izdelati velikonočna jajca. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje in prenos znanj potekata na praktičnih delavnicah (za splošno javnost, predšolske in šolske skupine, varovance domov za starostnike, turiste), ki jih izvajajo izdelovalci, pa tudi dediščinske ustanove. Vključevanje ranljivih skupin zazdaj še ni v ospredju.  Dogodki, povezani z izdelavo pisanic, povezujejo skupnosti, utrjujejo vezi med ljudmi, dajejo oporo pokrajinski identiteti in prispevajo k vseživljenjskemu učenju ter boljši kakovosti življenja.  K socializaciji ter medgeneracijskem povezovanju posredno pripomorejo tudi velikonočne igre s pirhi, katere organizirajo v lokalnih skupnostih, da bi nadaljevali tradicijo. Nekatere že dobivajo turistični pomen in vplivajo na prepoznavnost krajev. |
| **Vidik učinkov na turizem** | V turistični ponudbi Slovenije so najbolj prepoznavne belokranjske pisanice, ki predstavljajo reprezentativni turistični spominek za vso Slovenijo. Turizem je zelo pomemben pri ohranjanju te rokodelske panoge, saj so velikonočna jajca presegla pomen velikonočnega atributa in so kakovosten turistični spominek. Uspešna prodaja velikonočnih jajc kot spominkov, ki bi izdelovalcem zagotavljala redni vir prihodkov, bi pripomogla k ohranitvi in nadaljevanju dejavnosti.  Poseben doprinos k turizmu so tudi t. i. igre s pirhi, ki postajajo zanimive za obiskovalce iz drugih krajev in vplivajo na prepoznavnost lokalnih skupnosti, ki te igre organizirajo. |
| **Viri in literatura** | Bogataj, Janez  1993 *Ljudska umetnost in obrti v Sloveniji*. Ljubljana: Domus.  1999 *Mojstrovine Slovenije. Srečanja s sodobnimi rokodelci*. Ljubljana: Rokus.  2016 *Razstava pirhov slovenskih pokrajin in pirhov sveta. Zbornik ob razstavi*. Ivan Kuhar, Jelka Pšajd, ur. Veržej: Zavod Marianum.  Ovsec, Damjan J.  2010 *Praznovanje pomladi in velike noči na Slovenskem in po svetu*. Ljubljana: Modrijan.  Register nesnovne kulturne dediščine:  Enota: *Izdelovanje belokranjskih pisanic,* [*https://www.gov.si/assets/ministrstva/MK/DEDISCINA/NESNOVNA/RNSD\_SI/Rzd-02\_00013.pdf*](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00013.pdf)*;* dostop 28. 7. 2022.  Enota: *Pisanje pirhov ob prazniku šempav,* [*https://www.gov.si/assets/ministrstva/MK/DEDISCINA/NESNOVNA/RNSD\_SI/Rzd-02\_00008.pdf*](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00008.pdf)*;* dostop 28. 7. 2022.  Enota*: Izdelovanje suhorskih pirhov,* [*https://www.gov.si/assets/ministrstva/MK/DEDISCINA/NESNOVNA/RNSD\_SI/Rzd-02\_00107.pdf*](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00107.pdf)*,* dostop 28. 7. 2022.  Enota*: Izdelovanje prekmurskih remenk,* [*https://www.gov.si/assets/ministrstva/MK/DEDISCINA/NESNOVNA/RNSD\_SI/Rzd-02\_00041.pdf*](https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00041.pdf)*,* dostop 28. 7. 2022. |